CHO บวก 4 วันราคาพุ่ง 19% นิวไฮรอบ 7 เดือน รับกำไร Q3 โตสนั่น-ลุยงานรถเมล์โดยสารเต็มตัว!
CHO บวก 4 วันราคาพุ่ง 19% นิวไฮรอบ 7 เดือน รับกำไรไตรมาส 3 โตสนั่น-ลุยงานรถเมล์โดยสารเต็มตัว! ล่าสุด ณ เวลา 11.36 น. อยู่ที่ 1.56 บาท บวก 0.08 บาท หรือ 5.41% สูงสุดที่ 1.56 บาท ต่ำสุดที่ 1.46 บาท ด้วยมูลค่าซื้อขาย 15.14 ล้านบาท
19 พ.ย. 2561

ผู้สื่อข่าวรานงานว่า ราคาหุ้น บริษัท ช ทวี จำกัด (มหาชน) หรือ CHO ล่าสุด ณ เวลา 11.36 น. อยู่ที่ 1.56 บาท บวก 0.08 บาท หรือ 5.41% สูงสุดที่ 1.56 บาท ต่ำสุดที่ 1.46 บาท ด้วยมูลค่าซื้อขาย 15.14 ล้านบาท

ทั้งนี้ ราคาหุ้น CHO ปรับตัวขึ้นแรง 4 วันติด นับตั้งแต่ราคาหุ้นอยู่ที่ระดับ 1.31 บาท เมื่อวันที่ 13 พ.ย.2561 คิดเป็นการปรับตัวขึ้น 19.08% และยังปรับตัวขึ้นสูงสุดในรอบ 7 เดือน นับตั้งแต่ราคาหุ้นอยู่ที่ระดับ 1.60 บาท เมื่อวันที่ 10 เม.ย.2561
สำหรับปัจจัยที่ส่งผลให้ราคาหุ้นปรับตัวขึ้นคาดว่ามาจากบริษัทรายงานผลการดำเนินงานไตรมาส 3/61 สิ้นสุดวันที่ 30 ก.ย.61 มีกำไร 33.80 ล้านบาท โตขึ้น 130% จากปีก่อนมีกำไร 14.69 ล้านบาท ส่วนงวด 9 เดือนพลิกมีกำไร 83.18 ล้านบาท จากปีก่อนขาดทุน 41.29 ล้านบาท เนื่องจากรายได้จากการขายและการให้บริการไตรมาส 3/61 เพิ่มขึ้นเป็น 63.32 ล้านบาท จากปีก่อน 41.24 ล้านบาท
นอกจากนี้ นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร CHO  เปิดเผยว่า ที่ประชุมคณะกรรมการบริษัทฯ มีมติอนุมัติลงทุนใน “บริษัท ออลเอส โฮลดิ้ง จำกัด” ซึ่งเป็นบริษัทที่จะจดทะเบียนจัดตั้งขึ้นใหม่ เพื่อประกอบธุรกิจผลิตและประกอบรถ ดำเนินกิจการรถรับจ้างสาธารณะ กิจการเทคโนโลยีที่สนับสนุนกิจการรถรับจ้างสาธารณะ และกิจการอื่นที่เกี่ยวเนื่องกับรถรับจ้างสาธารณะ โดยโครงการหลักคือให้บริการโครงการ LONDON TAXI ซึ่งเป็นนวัตกรรมที่เปลี่ยนโฉมการให้บริการรถยนต์รับจ้างบรรทุกคนโดยสารไม่เกิน 7 คน แบบพิเศษ
โดย CHO ใช้เงินลงทุนโครงการดังกล่าวจำนวน 6.25 ล้านบาท คิดเป็น CHO ถือหุ้น 6.25% ของทุนจดทะเบียนทั้งหมด โดยร่วมกับ บริษัท เจริญอักษร โฮลดิ้งกรุ๊พ จำกัด ซึ่งเป็นผู้ถือหุ้นใหญ่จำนวน 75% และยังประกอบด้วย บมจ.อีซึ่นเพ้นท์ ถือหุ้น 6.25% , นายศฤงคาร สุทัศน์ชูโต ถือหุ้น 6.25% และนายศุภนิจ จัยวัฒน์ ถือหุ้น 6.25% รวมเป็น 100%
“ปัจจุบันรถยนต์รับจ้างสาธารณะลดจำนวนลงหลังจากถึงกำหนดจดทะเบียนครบ 9 ปีจนต้องปลดระวาง และการเกิดขึ้นของ LONDON TAXI จะเข้ามารองรับกลุ่มเป้าหมายที่ต้องการความพิเศษ สะดวกสบาย และความปลอดภัย ทำให้เราเชื่อมั่นว่าการลงทุนในครั้งนี้จะเป็นประโยชน์ในการขยายธุรกิจ และ CHO คาดว่าจะเข้ารับงานซ่อมแซมบำรุงรักษารถดังกล่าวในอนาคต ทั้งนี้หากโครงการดำเนินการเรียบร้อยแล้ว เรามั่นใจว่าจะเป็นอีกปัจจัยสำคัญที่สนับสนุนแหล่งที่มาของรายได้จากงานขายและบริการให้สามารถเติบโตอย่างแข็งแกร่งและยั่งยืน” นายสุรเดช กล่าว 
นอกจากนี้ หากโครงการ LONDON TAXI ประกอบกับโครงการบริหารจัดการรถโดยสารประจำทางอัจฉริยะ (SMART BUS) ซึ่งบริษัทฯ ได้ลงทุนไปก่อนหน้านี้ดำเนินการเรียบร้อยตามแผน บริษัทฯ เชื่อมั่นว่าจะเป็นผลสำคัญที่ช่วยสนับสนุนผลการดำเนินงานให้เติบโตอย่างแข็งแกร่ง อีกทั้งยังเป็นการลงทุนเพื่อเสริมสร้างศักยภาพของธุรกิจ และขยายธุรกิจไปสู่งานบริการงาน Smart ด้วยเทคโนโลยี  และ Big Data  ตามแผนนโยบายที่บริษัทได้ตั้งไว้